
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/288


R A P O R T

asupra propunerii legislative pentru modificarea şi completarea Legii nr.263 din 16 decembrie 2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 358 din 24 septembrie 2012, cu dezbaterea pe fond în procedură obişnuită, a propunerii legislative pentru modificarea şi completarea Legii nr.263 din 16 decembrie 2010 privind sistemul unitar de pensii publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.200/16.03.2012)

· avizul negativ al Consiliului Economic şi Social (nr.608/8.03.2012)

Propunerea legislativă are ca obiect de reglementare completarea art.84 din Legea nr.263/2010 privind sistemul unitar de pensii publice, preconizându-se acordarea dreptului la pensie de urmaş şi copiilor ai căror susţinători decedaţi nu au îndeplinit condiţiile de pensionare prevăzute la art.83 din lege (susţinătorul decedat să fi fost pensionar sau să îndeplinească condiţiile pentru obţinerea unei pensii).

De asemenea, cuantumul pensiei de urmaş să fie diminuat cu 0,5% pentru fiecare lună, respectiv cu 6% pentru fiecare an de stagiu de cotizare în minus.
Comisia propune Plenului Camerei Deputaţilor respingerea iniţiativei legislative întrucât nu este posibilă determinarea pensiei susţinătorului decedat şi implicit cuantumul pensiei de urmaş din moment ce nu este îndeplinită condiţia referitoare la stagiul de cotizare necesar în raport cu vârsta, la data decesului susţinătorului.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 17 septembrie 2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
PREŞEDINTE,




SECRETAR,


Maria Eugenia Barna



Kerekes Karoly
Şef serviciu Elena MESAROŞ









Întocmit,





Consilier parlamentar Elena ANGHEL

